<classify> MWENYEKITI wa Chama Cha Mapinduzi CCM, Rais John Magufuli ameeleza namna mali za chama zilivyotumika hovyo na kuweka bayana kwamba hakitaendelea kuwa ombaomba kwa kutegemea matajiri wachache wakiweke mfukoni.Aidha, amewataka viongozi wa CCM wa wilaya na mikoa kufuatilia utekelezaji wa shughuli za serikali wakitambua kwamba wao ndio mabosi kwenye maeneo yao na asiwepo kiongozi serikalini wa kulalamikia kufuatiliwa.Akizungumza kwenye kikao kati yake na viongozi, watendaji wa chama na jumuiya zake katika mikoa na wilaya, pia amedokeza mikakati ya maandalizi ya uchaguzi mkuu sambamba na kuwataka viongozi kutowavuruga wanachama kwa kukata majina ya wagombea kwa sababu binafsi.Hatutaki CCM ombaombaKatika kikao hicho kilichofanyika jijini Dar es Salaam, alisema CCM ni tajiri isipokuwa mali zake zilitumika hovyo jambo ambalo sasa limedhibitiwa kutokana na hatua mbalimbali zilizochukuliwa katika eneo la fedha na uchumi.Kwa mwelekeo huu nina hakika mapato ya chama yataendelea kuongezeka na kugharamia shughuli za chama ikiwamo kampeni. Hatutaki chama kikubwa kama hiki kiendeleee kuwa omba omba kutegemea matajiri wachache wa kujimilikisha chama na kukiweka mfukoni.Sitapenda litokee kwenye uongozi wangu. Si chama cha kikundi cha watu wachache, alisema Magufuli na kutoa mfano wa televisheni ya Channel Ten ambayo sasa inamilikiwa na CCM kuwa ni miongoni mwa mali zilizotumika hovyo.Alihimiza wanachama kulinda mapato, CCM kiwe na mfuko mkubwa na miradi mikubwa kiwe imara, kijitegemee kulingana na misingi ya waasisi wake ambao ni Mwalimu Julius Nyerere na Abeid Amani Karume.Alisema chama kitakapoongeza mapato na kuwa na miradi mikubwa kitakachofuatia ni kuboresha maslahi ya watumishi wake. CCM kuibana serikali Akihimiza viongozi wa CCM wa wilaya na mikoa kufuatilia utekelezaji wa shughuli za serikali,Magufuli alisema ninyi ndiyo mabosi. Sisi tulipita kuomba kura na tulikuwa tukinadi Ilani ya CCM kwamba mkituchagua tutakwenda kutekeleza haya. Nataka kuwahakikishia chini ya utawala wangu tembeeni kifua mbele..., wala pasitokee kiongozi yeyote ndani ya serikali wa kusema chama kinanifuata fuata; Lazima kikufuate, kama hutaki ondoka tuweke wengine.Aliwaelekeza viongozi wa chama watakapoona miradi ya serikali inadorora wakawaeleza viongozi bila hatua kuchukuliwa, wamjulishe hata Katibu Mkuu wa CCM. Hata hivyo Rais aliwahadharisha viongozi wa chama wasije kuvuka mipaka na sheria za nchi.Usije ukasema ili mradi Rais kasema, lete hela hapa. Hapo tutakuwa tumepoteza sifa ya kutawala vizuri, alisema.Akionya dhidi ya mgawanyiko au msigano kati ya viongozi wa chama na serikali, Rais Magufuli aliwataka viongozi hao wa CCM kutetea serikali na kutangaza mafanikio yake.Uchaguzi MkuuAkizungumzia uchaguzi mkuu, Rais Magufuli alisema katika vikao vya chama vilivyofanyika Mwanza Desemba mwaka jana, walipata fursa ya kujadiliana kuhusu ilani na kamati ndogo ya ilani imeshaanza vikao vyake.Unapojiamini huna haja ya kuficha mikakati ya kucheza na kuchenga. Ni lazima kama chama tujitathimini. Tuwe na uhakika na maandalizi halisi katika uchaguzi, alisema.Alisema kumekuwapo mabadiliko mengi na chama kimebadilika, CCM ya leo siyo ya miaka ya nyuma, lakini lazima tutambue kuwa washindani wetu wa leo siyo wa nyuma, nao wamebadilika wanabuni mikakati mingi ya hadharani na kificho. Tusibweteke.Kwa hiyo ni vyema tukajizatiti na kujiweka katika hali ya ushindi...Chama chetu kimesimamia mageuzi na tutaendelea kuyasimamia na kuyaimarisha. Ndiyo maana tumeweza kuvuta wengi kutoka vyama vingine kurejea CCM, alisema na kuongeza kuwa wimbi la wabunge, madiwani na viongozi wengine kuhamia linadhihirisha chama kina mvuto.Lakini pia alisema wapo wanachama wengine ambao chama kiliwapoteza kutokana na kuwanyima haki zao.Wengine wanataka kugombea mnawavuruga vuruga mwishowe anaona bora ahame. Ni matumaini mambo ya kuwakatisha tamaa wanachama hayatatokea tena, alisema.Wanaogombania uongoziTuache kugombana kwa sababu ya nafasi za uongozi hususani kwenye ubunge na udiwani. Taratibu na kanuni za chama ziko wazi kabisa. Wakati ukifika mtatangaziwa na wenye kuonesha nia wataonesha na mikakati ya ndani ya chama itatumika, alisema.Aliwaasa utakapofika wakati wa mchakato wa uchaguzi, viongozi wasiende na majina ya wagombea wao mfukoni. Aliwataka watangulize maslahi ya chama na si yao binafsi.Akihimiza viongozi kusimamia haki na kutowakata wagombea kwa sababu binafsi, Rais Magufuli pia alihadharisha juu ya kuchagua watu wala rushwa akisema ni kukiua chama kwa sababu akishaingia lazima avune alichotoa.Alisema anafahamu wapo wengi waliojiandaa kugombea na katika taratibu za chama wakati unapofika ni haki ya kila mmoja kuchaguliwa na kuchagua.Alisema ataendelea kukienzi chama na anamuomba Mungu asije akawa na kiburi akasahau kwamba alitoka CCM na jukumu lake ni kutumikia wanachama na Watanzania.Ndiyo maana wakati mwingine nakuwa mkali. Huwa nawaadhibu kwa niaba yenu wana CCM kwa niaba ya ilani kwa sababu nafahamu chama kinataka mambo yafanyike, kinataka matokeo, alisema na kuongeza kuwa wasaidizi wake wengi katika serikali wanajitahidi na wameanza kumuelewa.  <topic>: KITAIFA 